РЕШЕНИЕ НА КОМИСИЯТА
от 26 февруари 2007 година
относно разрешаване на временно освобождаване от член 4, параграф 3 и член 5, параграф 1 от Регламент (ЕО) № 2037/2000 на Европейския парламент и на Съвета относно вещества, които нарушават озоновия слой, що се отнася до употребата и пускането на пазара на HCFC-225cb за производството на флуорополимери
(нотифицирано под номер C(2007) 556)
(само текстът на английски език е автентичен)
(2007/139/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 2037/2000 на Европейския парламент и на Съвета от 29 юни 2000 г. относно вещества, които нарушават озоновия слой (1), и по-специално член 5, параграф 7 от него,
като има предвид, че:
(1)
Съгласно Регламент (ЕО) № 2037/2000 употребата и пускането на пазара на хлорофлуоровъглеводороди (HCFC) е забранено.
(2)
На 14 февруари 2006 г. компетентен орган от Обединеното кралство поиска в полза на AGC Chemicals Europe, Ltd. освобождаване до 31 декември 2010 г. съгласно член 5, параграф 7 от Регламент (ЕО) № 2037/2000.
(3)
AGC Chemicals Europe, Ltd. (ASAHI) е доставчик на флуорираната смола етилен-тетрафлуороетилен (ETFE), която се използва като изолационен материал за електрически проводници и суровина за производството на филми. Специалното и обширно проучване, проведено от ASAHI, за намиране на алтернатива на HCFC-225cb, която не нарушава озона, показа добър напредък. Метанолът е предложен за алтернатива, но технологията изисква по-нататъшни проучвания и развитие, преди да може да замени употребата на HCFC-225cb. Настоящата технология рециклира HCFC-225cb и останалият в повече HCFC-225cb се събира. Изтичанията в атмосферата са стриктно сведени до минимум.
(4)
Комисията внимателно проучи техническите и икономическите аспекти на производството на флуорополимери за описаните от ASAHI цели и установи, че в момента не съществува технически и икономически осъществимо алтернативно вещество или технология и че временната употреба на HCFC-225cb остава от основно значение за това конкретно приложение. Поради това следва да се разреши временно освобождаване за употреба и пускане на пазара на HCFC-225cb.
(5)
В искането си за освобождаване ASAHI предложи алтернатива и се ангажира да приложи тази алтернатива преди изтичане на освобождаването. Поради това следва да се предвиди компетентният орган да представи доклад за резултатите при прилагането на съответната алтернатива. Следва да се предвиди задължение на Обединеното кралство да наблюдава това прилагане, както и автоматично прекратяване на освобождаването в случай на пълното прилагане на тази алтернатива.
(6)
Член 16 от Регламент (ЕО) № 2037/2000 изисква събиране на веществата, нарушаващи озоновия слой. Съгласно посочения член HCFC-225cb, който остава в края на прилагането на даден процес, се събира от инсталациите, отговарящи на член 16. По причина, че не трябва да бъде пускан на пазара на ЕО, той трябва да се върне в това време на производителя му, както е предвидено от ASAHI.
(7)
Предвидените в настоящото решение мерки са в съответствие със становището на комитета, създаден съгласно член 18 от Регламент (ЕО) № 2037/2000,
ПРИЕ НАСТОЯЩОТО РЕШЕНИЕ:
Член 1
Чрез дерогация от член 4, параграф 3 и член 5, параграф 1 от Регламент (ЕО) № 2037/2000 на Обединеното кралство се разрешава да позволи до 31 декември 2010 г. употребата и пускането на пазара от AGC Chemicals Europe, Ltd. (ASAHI) на HCFC-225cb като агент за предаване на веригата и съразтворител при производството на смолата етилен-тетрафлуороетилен.
Разрешеното количество HCFC-225cb не трябва да надвишава 2,1 тона OРП.
Член 2
Не по-късно от 30 юни 2008 г. Обединеното кралство трябва да докладва пред Комисията за наличността и готовността за използване на алтернативното вещество, предложено от ASAHI. Предвид този доклад Комисията ще разгледа въпроса за скъсяване на срока, посочен в член 1, за употребата и пускането на пазара на HCFC-225cb.
Ако това алтернативно вещество започне да се използва като заместител на HCFC-225cb преди 31 декември 2010 г., прилагането на разрешеното в член 1 освобождаване се преустановява с начало датата, на която това алтернативно вещество е започнало да се използва по този начин.
Член 3
Обединеното кралство следва да гарантира, че при изтичане на освобождаването ASAHI ще събере изцяло останалия при процеса HCFC-225cb.
Член 4
Адресат на настоящото решение е Обединеното кралство Великобритания и Северна Ирландия.
Съставено в Брюксел на 26 февруари 2007 година.